钦定古今图书集成/明伦汇编/官常典/第524卷 > 樊楫
## 钦定古今图书集成/明伦汇编/官常典/第524卷 > 樊楫

按《元史》本传：“楫，冠州人。初为军吏。从参政阿里海牙
下鄂、江陵，有功，以行省命为都事。宋平，从入朝，改员
外郎。从定广西，升郎中。从攻厓山，进参议行中书省
事，同知湖南宣慰司事。二十一年，擢佥荆湖、占城行
中书省事。从阿里海牙征交趾，无功而还。二十四年，
复征交趾，进行中书省参知政事。时三道进兵，皇子”
镇南王与右丞程鹏飞分二道，一入永平，一入女儿
关。楫与参政乌马儿将舟师入海，与贼舟遇安邦口，
楫击之，斩首四千馀级，及生擒百馀人，获船百馀艘，
兵仗无算。遂至万劫山，合镇南王兵。十二月进攻交
趾，陈日烜弃城走敢喃堡。二十五年正月，王攻敢喃
堡，破之，日烜走入海中。交人皆匿其粟，而迯张文虎，
馈饷不至。二月，天暑，食且尽，于是王命班师。楫与乌
马儿将舟师还，为贼邀遮白藤江。潮下，楫舟胶，贼舟
大集，矢下如雨，力战，自卯至酉，楫被创，投水中，贼钩
执，毒杀之。至顺元年，赠推忠宣力效节功臣、资德大
夫、江浙行省右丞、上党郡公，谥忠定。